# El col·lapse

El col·lapse (títol original en francès: L'Effondrement) és una sèrie de televisió francesa inspirada en les teories de la col·lapsologia, que alerta d'una conjunció fatal de factors polítics, sanitaris, mediambientals i energètics com a agents destructors de la societat. La sèrie ha estat doblada i subtitulada en català i distribuïda per FilminCAT, À Punt i TV3. Creada, escrita i dirigida pel col·lectiu Les Parasites: Guillaume Desjardins, Jeremy Bernard i Bastien Ughetto, es va començar a emetre l'11 de novembre de 2019 a Canal+, i des de l'endemà al canal de YouTube de Les Parasites, on cada capítol estigué disponible durant 3 mesos.

## Argument

La sèrie segueix la trajectòria d'individus, famílies i grups humans, en situacions, moments i llocs diferents, que busquen sobreviure per diferents mitjans en un context que ja no controlen i en un món a punt de col·lapsar.
Al llarg dels episodis, l'espectador ignora les causes concretes de l'inici del col·lapse social. Se li mostren etapes i processos de resposta i reacció per part dels personatges i les seves comunitats, sempre determinats per esdeveniments coneguts (talls d'energia, manca de productes de primera necessitat, escassetat de combustibles, etc.) que condueixen a accions immorals que degeneren en situacions tenses. Alguns episodis mostren la lluita per l'existència amb característiques de survivalisme, mentre que d'altres presenten formes de resistència comunitària i suport mutu. Segons Bastien Ughetto a Le Monde:
| « | Suposem plenament que hem escollit la por i hem apostat per aquest guió cinematogràfic per a fer reaccionar la gent. | » |

## Producció

Amb un pressupost total de dos milions d'euros, cada episodi es va realitzar amb una edició mínima i en un o més plans seqüència. En coherència amb el missatge de la sèrie, es van difondre diversos comunicats informant sobre la responsabilitat ambiental del rodatge pel que fa al transport, el menjar per a l'equip i el reciclatge de decorats, i s'ideà el càrrec de «cap d'ecoproducció», en mans de Pauline Gill.

## Episodis

La sèrie té vuit capítols. El títol de cada episodi fa referència a una ubicació específica, així com al temps transcorregut des del dia D corresponent al primer dia del col·lapse. Cada capítol representa un avenç cronològic en comparació amb l'anterior, arribant fins al dia 170 en l'episodi 7. Només el capítol final (episodi 8) es remunta a 5 dies abans del dia D.
| Episodi | Títol | Dies transcorreguts |
| Episodi | Títol | Dies transcorreguts | 1 | El supermercat | D +2 |
| 2 | L'estació de servei | D +5 |
| 3 | L'aeròdrom | D +6 |
| 4 | El llogaret | D +25 |
| 5 | La central | D +45 |
| 6 | La residència | D +50 |
| 7 | L'illa | D + 170 |
| 8 | L'emissió | D – 5 |

## Vegeu també

* Col·lapsologia

## Referències

* ↑ Iglesias, Eulàlia. «'El col·lapse': una apocalipsi immediata i reconeixible». Ara.cat, 15-07-2020. [Consulta: 14 gener 2021].
* ↑ «L'Effondrement, la série télé à ne pas rater cet automne». UP le mag, 06-09-2019. Arxivat de l'original el 2019-09-24. [Consulta: 27 octubre 2019].
* ↑ «La fiction peut-elle accélérer la transition écologique ?». usbeketrica.com. [Consulta: 27 octubre 2019].
* ↑ Sardiña, Jordi. «‘El col·lapse’, l'esfondrament del sistema». ElCinèfil.cat, 25-07-2020. [Consulta: 14 gener 2020].
* ↑ «El col·lapse». Apuntmedia.es. Arxivat de l'original el 2021-01-16. [Consulta: 14 gener 2021].
* ↑ Delclós, Tomàs. «El malson de ‘Col·lapse’ arriba a TV3», 15-01-2021.
* ↑ Ferrero, Àngel. «‘El colapso’, y sus críticos». El Salto, 03-08-2010. [Consulta: 2 setembre 2020].
* ↑ Romaní, Jan. «Crítica de la primera temporada de "El Colapso" (Canal +/Filmin)» (en castellà). MondoSonoro, 07-08-2020. [Consulta: 2 setembre 2020].
* ↑ Novel, Anne-Sophie. «La peur de l'effondrement, moteur d'action et d'engagement?» (en francès). LeMonde.fr, 24-11-2019. [Consulta: 14 gener 2021].
* ↑ «« L'Effondrement », une série d'anticipation sur Canal Plus raconte le jour d'après» (en francès). LExpansion.com, 09-11-2019. [Consulta: 16 novembre 2019].
* 1 2 «L'Effondrement, malaise dans notre civilisation sur Canal +». tvmag.lefigaro.fr, 11-11-2019. [Consulta: 16 novembre 2019].
* ↑ «On est allés sur le tournage éco-responsable de « L'Effondrement », nouvelle série de Canal+» (en francès). Le Huffington Post, 11-11-2019. [Consulta: 16 novembre 2019].
* ↑ «El col·lapse». Filmin.cat. Arxivat de l'original el 2020-08-09. [Consulta: 10 maig 2021].